khistorydata/jeongjo-sjw-relations huggingface dataset:
정조 18년 · 목
守禦使沈頤之啓言南漢軍官春秋都試定式設行而今春都試以農務相妨待秋合設事筵稟蒙允矣兩等都試當爲設行於今秋而見今歉荒無前遠村武士齎糧赴試之弊在所當念而春秋等幷爲退行其例甚罕敢此仰達予問大臣之意左議政金履素曰戎政之重而亦爲停操則都試退行恐似得宜矣右議政李秉模曰歉歲之政苟非決不可已之事則已之爲宜矣敎以待明春爲之
정조 18년 · 강
命木覓山烽軍中果川縣所在三十三名姑爲有闕勿補
정조 18년 · 목
兵曹判書具庠啓言木覓山烽軍一百一十名以烽臺附近里居民隨行矣其中果川縣沙坪里烽軍爲三十三名而該縣以刊册只載十四名依此施行之意論報該營該營論移本曹矣挽近以來京居江民願入烽軍者絕罕今此從前應役者又未免減額則實無充數之道而刊册之數旣如此則該營之防塞亦不無所據事勢誠悶然矣變通之前無他計策本縣所在軍姑爲有闕勿補猶勝於一時減去多數以此知委恐爲便宜矣從之
정조 18년 · 강
命總戎使申大顯爲先奪其所佩密兵符下義禁府嚴囚其近日筵中無嚴之罪狀捧口招以聞
정조 18년 · 강
命總戎使拿問之代守禦使兼察
정조 18년 · 강
遞判義禁洪良浩同義禁李時秀以鄭好仁爲判義禁李秉鼎爲知義禁前望也
정조 18년 · 강
命經用裁省之節大臣與掌財賦之有司商度稟處
정조 18년 · 목
大司憲林蓍喆所懷以爲臣忝據風憲之長屢借方寸之地目見啓語未徹義理湮晦而怵畏禁令尙不得一言爭執以此情地何可贅及他說而今當講究荒政之日有不敢一向泯默敢此冒陳以前後傳敎觀之道啓未登察隱之綸音誕下廟謨未定蠲恤之惠澤斯霈海島之移粟城餉之捧留藹然德意溢乎辭表吾東土顚連之民庶幾賴安其於救荒之政豈或有一辭之可贊者而大抵今年穡事始旱終風無土不災秋後刈穫忽判大無就以都人收穫於鄕庄者言之歉歲所收之比常年多減固是常事而至若全然無收反憂種稅者十居其半此實壬癸乙丙之所未當覩聞者也以此推之則傳聞之愁慘儘非虛言民情之同涯可以默想除非別般賙賑則哀我民生無以拯救而以今國計之蕭然其所拯救之方雖有智者恐無善策矣今我殿下特施蠲恤則以有民然後有國爲敎慮在經費則以量入爲出爲敎廟堂之臣若體有民有國之聖意則寧使國用之耗縮荒田之稅必不白徵雖至國蓄之匱竭顚壑之民必當拯活若其經費之不足雖是必至之勢視年豐耗量入爲出卽古聖王之美制而惟殿下法而行之則上自供奉之具下至軍國之需可節之費自當省之不急之務自當緩之如是則泌有贏餘庶爲牽補之道目下救荒之要道豈有過於此者乎第伏念有司之臣若或對揚之不善則有民有國之德意恐或有未究之患量入爲出之聖敎亦恐有未孚之歎臣謂另飭廟堂濟民之政盡心措劃可節之費先期裁損俾德意得以下究而經用賴以得支好矣敎以經用裁省關係至重不可以依爲之例批大臣與掌財賦之有司爛加商度稟處
정조 18년 · 강
大司憲林蓍喆請賑邑守宰料賑者姑寬禁飭任其施設賜批
정조 18년 · 목
蓍喆所懷以爲向以賑邑守宰料賑事飭敎截嚴聖意所在臣豈不仰度而第念荒歲賑飢之策泌須穀物之贍饒而生財之道多在貿遷之方若使邑宰苟有才諝誠心爲民相議營門而貸得公貨貿置穀物取剩活民則不害爲權宜制事之方不猶愈於束手視民之死乎爲荒政便宜之道亦不可禁而塞之臣謂姑令寬其禁令任其施設以待來頭按廉之後考其情蹟定其賞罰宜矣敎以言則是矣禁飭之意亦有十分商量者今番則勢難闊狹矣
정조 18년 · 강
大司憲林蓍喆請草諸道戶還石分之規賜批
정조 18년 · 목
蓍喆所懷以爲歉歲濟民之資專靠於還穀而分還之法邑各不同或以斛分或以斗分斛分之邑則計石分給初不斛量故一包之穀或不滿十斗有名無實民無所賴斗分之邑準斗量給民無所失其爲利益比之斛分雖不啻懸絕斛分之邑每慮耗縮難於變更而此有不然者秋以捧之若能精實則春以分之少無所縮臣之待罪外邑亦嘗躬試而屢驗者也荒歲一半分有裨於民者似無過此臣謂另飭諸道永革結還外戶還石分之規俾有其效宜矣敎以言亦是矣惟在守令之能否何必指一制法而分付乎
정조 18년 · 강
命不賑邑籍外殘民之不入還統者使其隣族懸保一依飢民例計口分給於還穀排巡之際使之賴活
정조 18년 · 목
大司憲林蓍喆所懷以爲當此荒年最爲危急者籍外殘氓而設賑之邑則固當一體付賑至於不賑之邑則籍外之民例不得擧論於還統者蓋以捧還之最難故也旣無白給又不付還則哀彼籍外殘民將何以賴活乎列邑若能抄出此輩使其隣族各各懸保付之還統而一依飢民之例另擇精穀計口分給於排巡之際則此輩眷屬元不過數三口統計十二等分給之數其穀不過爲二三石之多且以春秋之穀參錯分給則兩等所納數甚不多在渠輩不難於備納而其所賴活之道實無異於賑政請試行此法從之
정조 18년 · 강
命列邑流丏之在境者近則移文而還送遠則付飢而同賑俾不樓遑道路竟作餓殍
정조 18년 · 목
大司憲林蓍喆所懷以爲近聞鄕邑之民已多流散行乞之徒往往成群收穫之時尙至此境則來春光景尤無可言大抵窮民之及今流散亦非徒糊口之無策圖免還布之徵納究厥所爲雖極痛惡在朝家懷保之政不可一任其逃散先令該邑或定統戶伺察其去就或令富民賙恤其窮匱使之安集最爲善策如是而猶未免轉而之四則於東於西均是吾民守土之官苟或不體朝家一視之德意則樓遑道路竟作餓殍勢所必至臣謂另飭列邑流丏之在境者問其居住審其遠近近則移文而還送遠則付飢而同賑俾窮民得以全活從之
정조 18년 · 강
大司憲林蓍喆司諫許晊請放徐配修徐有聞命蓍喆重推尋命遞差
정조 18년 · 목
蓍喆所懷以爲向者承宣儒臣之冒犯禁令相繼陳籲不過擧其職分之事而伊時行遣之擧不免景色之愁沮且況韓晚裕則雖以親年之篤老特從大僚之請還而同罪一人旣已蒙宥則惟彼兩人之尙此滞謫論以刑章不無異同之歎請徐配修徐有聞特令放釋予曰無隱二字是豈下語之得當乎若使承宣儒臣不知而妄發則可也旣曰無隱則此果有懷必陳乎此則不可賜批矣蓍請曰名以臺臣旣未承批不敢就座矣予曰卿則推考引避與就座間何不爲之蓍喆曰未承批旨臣終不敢退矣予曰然則遞差○許晊所懷以爲憲長之奏語誠得體矣承宣儒臣同被投竄而一承宣旣已蒙放似無異同臣謂徐配修徐有聞竝爲放釋宜矣敎以一承宣之親老不關於兩謫豈可謂之同罪未放不允
정조 18년 · 강
命諸道道臣摘奸尤甚邑不勤執災之守令論列嚴勘無實荒廢之沓處追捧災單
정조 18년 · 목
校理尹光普啓言臣於近日連伏見傳敎下者歉歲憂民之聖念宵旰靡弛勤懇惻怛之敎屢降於綸音及各道啓批而今日筵中又以有民然後有國爲敎臣莊誦欽歎有以知我聖上視民如傷之聖意也鳴呼國之大政專在於保民而保民之道實係於制其產而察其瘼禁其暴而奠其居而已經曰民惟邦本本固邦寧傳曰道之以德齊之以禮孟子有言曰民無恒產因無恒心此皆重斯民之義也雖在平常無事之日固當懷保民生況値穡事失稔之時尤豈不另加憂恤之道乎今年民情之遑汲不比尋常而救濟之策莫先災糴二事矣糴政則已有區劃停退之敎預爲行會其爲民惠莫大於此而至於災政竊有一二傳聞者故敢此仰達矣今夏旱災穀物之枯損不爲不少而七月甘澍之後沓穀之焦黃者幾皆發穗田穀之枯萎者亦多向茂庶幾有成實之望而自經八月大風以後其能成穀而實穎者十無一二及夫執災之時則毋論成實與否稿稈所存處則元不擧論於災頉而甚至於初不除草之地同歸混淪目下民情擧皆荷擔莫有固志者爲其租稅之無從出也此蓋由於爲守令者不能一一躬審盡誠執災惟以減多爲少爲衒能之資不分其虛實之致也請令道臣擇其尤甚更爲摘奸不勤執災之守令論列嚴勘無實荒廢之畓處追捧災單俾有實效焉從之○尹光普擧條孟子初以鄒夫子書入敎以聖人稱號何等審愼則鄒夫子之稱今始初見然則孔聖當稱魯夫子乎擧條之不爲泩復循例捧入承旨如玉堂矣
정조 18년 · 강
命校理尹光普所陳五家作統互相糾察之議令廟堂稟處
정조 18년 · 목
光普啓言日前大臣以戢盜事筵奏而嚴飭各道營將及守令使之別般譏詷此實今日之急先務也臣之愚意竊以爲徒設譏捕恐難禁止其奸宄矣夫敎化者敎導於未然之前刑法者徵戢於已然之後今此設捕只令治其已爲盜之亂民而不能止其將爲盜之亂民也大抵近年以來遊手極多流丏成群遍滿街巷出沒村落已爲平民之所苦而値此荒歲相聚爲盜理所必至而閭巷無賴之類又從而和應之則雖日捕千百其何以禁絕乎若以五家作統之制兼行呂氏鄕約之規里置統長鄕置尊位使其隣里互相糾察德業相勸過失相規以爲彰善懲惡之道而行止殊常者切勿容接則奸盜將不得着跡而窮民庶不至投入使民日遷善遠辜而爲盜者亦將有化爲良民之效矣請令廟堂稟處焉從之
정조 18년 · 강
副修撰任希存司諫許晊正言崔時淳請還收前都憲林蓍喆遞差之命賜批不允
정조 18년 · 목
希存所懷以爲臺言體重雖有不可猶當賜批以示優容之意俄者前都憲請宥兩臣之言言非不善而不惟無批至命遞職恐有欠於大聖人容諫之德臣謂前大司憲林蓍喆遞差之命亟命還收仍賜批旨宜矣敎以都憲豈無所失乎不允○晊時淳等所懷以爲憲長之奏語誠得體矣承宣儒臣同時投竄而一承宣旣已蒙放則似無異同臣謂徐配修徐有聞竝放釋宜矣敎以一承宣之親老不關於兩謫豈可謂之同罪未放不允
정조 18년 · 강
特放定配罪人前承旨徐配修前校理徐有聞
정조 18년 · 목
都承旨沈煥之啓言臣於前大司憲林蓍喆所懷中請釋向來被謫承宣儒臣之語實不勝惶愧矣伊時臣待罪本院伏聞夜下處分晨入廳坐得見堂箚及院議啓辭則其言以李應爀謂無異於其弟而論斷無差等誠過矣然殿下特除應爀於總管者亦出於邀惱過中也彼儒臣承宣蓋欲爲聖朝補袞闕嚴隄防而不知有夏間所下不敢聞之嚴敎以至於率爾犯科云矣此非重罪而況在培養士氣之時年少風稜可長而不可折矣前承旨徐配修前校理徐有聞之特宥其謫臣固不敢望聖上以不允於臺請者特許於賤臣而尙有冀於聖德之不罪言者敢此仰奏敎以今聞卿言兩人之不知而犯科果然分明云則然而仍配過矣特從卿言矣
정조 18년 · 강
正言崔時淳請以抄飢精愼預飭諸道賜批
정조 18년 · 목
時淳所懷以爲荒年賙窮之策專在於賑政而賑政之要莫如抄飢之精審以有限之穀物抄不得其精當抄者不入於賑案不當抄者有濫入之弊則公穀有難繼之患民生有向隅之歎臣謂令廟堂先期行會俾各十分精愼無淆雜之歎宜矣敎以此固營邑職分內事何必致煩廟堂之行會或有不勤者隨現但當嚴懲而已不允
정조 18년 · 강
命戢盜飭諭不勤擧行者先從該邑守令嚴處營將不擧職者亦爲論罪
정조 18년 · 목
正言崔時淳所懷以爲遐方無賴之輩雖平年常歲恣行閭里使小民不能安堵誠一痼弊而當此歉歲此輩之惹鬧竊發使小民不能聊生臣謂各別嚴飭於諸道守令使奸盜不得肆行使小民無騷擾之歎宜矣敎以此非如是草草爲說者日前亦有飭諭若有擧行之不勤營將姑舍是先從該邑守令嚴處道伯之見此朝紙者敢不着意擧行乎至於營將近來無狀者多云朝家亦有入聞者則爲監兵使者先從不擧職者論罪可也如是之後又或噤默當有別般處分矣
정조 18년 · 강
推社稷提調洪秀輔
정조 18년 · 목
秀輔啓言向於社壇行禮時驟兩忽下殆同汲注然神位奉安處則自有兩備之設置者而至於享官所立處則本無備兩之具故未免沾濕臣意則造備四張浮油芚設遮於雨下之時似好故敢此仰達矣予曰此是無前例之事不必創設矣且汲注云云語涉欠敬先朝有一重臣以風惡等說爲奏而罷職者其在敬天之道不宜如是爲說矣仍命推考
정조 18년 · 강
移配湖南尤甚邑徒流罪人
정조 18년 · 목
敎曰湖南尤甚邑金甲島趙鎭明移配北道李淧移配椒島薪智島具純移配白翎呂島韓再郁移配吾又浦靈巖金履錫鹿島具紞幷移配關西金甲島李潤慶移配古突山事分付禁府古今島鄭尙勳沃溝池景祜康津朴聖梓海南柳馨權南桃浦白成玉鹿島朴志溫李圭宅荏子島李義亨金甲島李輔天薪智島鄭時弘海南李命天靈巖金致弘柳潑康津羅俊行興陽林石佛扶安申在祐智島千百守金甲島金得良稍實邑稍實島各隨罪名移配一時幷配撓民宜念令道伯量宜次次移配後狀聞而居在稍實里者勿論事令刑曹卽爲行會鹿島二丹古令島艷伊劉昌任金五金智島金大得金甲島李乭伊靈巖柳完得珍島李雲孫呂島李性白令道臣捉來嚴刑殘邑爲奴婢海南僧太云興陽僧性輝殘寺僧充定事幷令刑曹分付道臣順天金泰山文景逸放送事亦爲分付
정조 18년 · 강
掌令鄭景祚上疏賜批
정조 18년 · 목
疏略曰今歲旱風之爲災可謂極備而禾稼之通歉亦挽近初有也凡係賙濟之策蠲免之宜溫綸屢下德意普洽莫不先期預講纖悉周備殆無毫髮餘蘊臣無容更議而第念給災之政雖在常年最難精詳邑報而見削於營門道報而又減於籌司及其分俵之際終不無白徵之弊顧今大無之災諸路同然始則秧種不愆茁穎有期而繼之以四旬亢旱高燥之地已無餘望及未得雨之後日氣調適穀苖之幾枯而蘇者稍有成熟之漸而荐之以八月大風早者浸而生耳晚者枯爲空殼外此雜穀無一不災此疆彼界雖或有被災淺深之別而統而計之完而無災者不過爲十二三矣今則諸道災政想已報總上司劃給亦必從優而許多災處難保無不均不足之弊臣謂嚴飭道臣另加消詳務從稱停雖一把一束如有當入而不入於災者列邑追後査執營門隨報加給俾實惠得以下究焉當此大歉惟正之稅尙多蠲頉當捧之還亦入停退則宮庄營屯被災之處固當一體減給而差校導掌輩認爲利窟專事橫徵亦宜預飭諸道使各該地方官嚴加禁斷若或有侵徵之弊隨現報營照法重繩則其於恤窮保民之道亦可爲萬一之助矣批以俵結事廟堂亦當嚴飭矣宮庄營屯其弊可勝言哉湖南年分回啓之批有別般飭敎仍令知委諸道矣
정조 18년 · 강
命申大顯口招公事休紙出給不能嚴問之當該首都事西間嚴囚首羅將嚴刑定配更爲開坐捧直招以聞
정조 18년 · 목
義禁府啓言總戎使申大顯口招以爲自來作罪萬死猶輕而待罪統營時妄信民訴又拘顏私自陷重罪今日筵席天奪其魄不知不覺自犯罔測之罪思之則魂飛魄散雖欲鑽地以入而不可得也惟願遄伏刑章而已云邊將請賞之拘於顏私雖已直招至於今日筵中罔測之罪則諉以奪魄終不直招究厥情狀萬萬痛惡此等罪囚不可以常格論請刑推得情敎以特敎捧口招之下如許游辭不成說之供無難捧入而堂特除之意果安在哉若能嚴問渠雖膽大當魂不附體之不暇何敢容喙於發明乎卿等萬萬無狀卿等不欲處分當該首都事西間嚴囚大喝聲不能嚴飭之首羅將嚴刑定配卽出付刑曹當刻內更爲開坐筵中擡頭頻膽之匪今斯今嚴飭之下以武臣着氅衣出入於御前傳香之時以大門三間蓋瓦敢請賞典事只從目下現發之事爲先嚴問以聞若不直招何必刑推乎當用軍律於郊館以勵頹網斷不可已此公事休紙出給卽爲開坐捧供
정조 18년 · 강
命京畿公都會各其守令聚該邑擧子於官庭以下送之題捧券上送于巡營自巡營送于內閣大邑取三人中邑取二人小邑取一人其中貧儒給糧上送令都事都試於新營捧券入送依華城公都會例令原任直提學徐有防考試初抄書題十七日下送該道十九日試取再試書題臨時下送講則亦依華城以製述爲之
정조 18년 · 목
京畿監司徐龍輔狀啓以爲道內儒生公都會每當歉歲稟請退行已成近例今年試所俱在災邑遠地儒生多日齎糧往來留連實有主客俱困之慮公都會今姑退限待明秋同爲試取事令該曹稟處敎以爲弊果然而明年異於他年雖是式年之科當令幷觀初試矣今番則各其守令聚該邑擧子於官庭以其下送之題捧券上送于巡營自巡營送于內閣大邑取三人中邑取二人小邑取一人其中貧儒給糧上送令都事都試於新營捧券入送而道伯役役於民事何暇考券如是試取則都事主試輕矣曾經道伯且帶成均之任依華城公都會例令原任直提學徐有防考試初抄書題十七日下送該道十九日試取再試書題臨時下送講則亦依華城以製述爲之事分付邦畿咫尺小民猶施惠況多士乎此意令畿邑三十州諸生知悉事回諭
정조 18년 · 강
命關東伯起送鐵原同知池日輝子海運仍令而銓長召見其可堪何仕與否諭理草記
정조 18년 · 목
江原監司李勉兢狀啓以爲因備邊司啓下關鐵原同知池日輝處食物衣資分付地方官從優題給其子孫之從事何業關問該邑有所報來故食物衣資題給數爻其子若孫所業與否區別開錄于後明年回榜緣由趁臘月更卽登間計料同知池日輝大米十斗猪一口紬一疋綿六斤題給子通德卽彥柱年五十八少事武業今則病廢孫幼學海運年三十六從事幼業孫幼學默運年三十一有身病無所業敎以令而銓長召見池海運可堪何仕與否論理草記卿其起送事回諭
정조 18년 · 강
命湖南伯狀啓還下送三道道臣從重推考守令能否皆卽據實狀聞事該房承旨書目嚴飭題送俾各無顧守令之顏私以除小民之被困又復彌縫廟堂察飭
정조 18년 · 목
全羅監司李書九以道內守令治績能否另加探察追後陳聞計料事馳啓敎以屢次下敎之下一味漫漶身爲道伯畏守令如此何以彈壓一路也極爲寒心狀啓還下送大臣之奏許施之意豈無料量而然三道道臣從重推考皆卽據實狀聞事該房承旨書目嚴飭題送俾各無顧守令之顏私以除小民之被困又復彌縫廟堂察飭可也
정조 18년 · 강
命湖南伯納布停代之狀置之
정조 18년 · 목
備邊司啓言卽見全羅監司李書九狀啓則備陳綿農失稔之狀仍以爲尤甚邑尤甚面里訓局砲保兵曹各軍門軍布各衙門身保布純錢尤甚邑之次面里之次邑尤甚面里訓局砲保錢木參半兵曹各軍門軍布各衙門身保布純錢尤甚邑稍實面里之次邑之次面里稍實邑尤甚面里訓局砲保錢木參半兵曹各軍門軍布木邊折半代錢各衙門身保布純錢稍實邑之次稍實面里之次邑稍實面里訓局砲保依例純木兵曹各軍門軍布各衙門身保布木邊折半代捧興陽珍島而邑訓局砲保兵曹各軍門軍布各衙門身保布竝折半停退當納條亦以純錢代捧事請令廟堂稟旨分付矣各樣納布之停退與代錢向奉特施之恩敎自本司消詳區別後錄知委今此狀辭請置之允之
정조 18년 · 강
命中浪浦李召史施以施褒之典
정조 18년 · 목
禮曹啓言中浪浦李召史褒奬之典議于大臣則領議政洪樂性以爲李召史以鄕村賤女能判一死者其貞烈之節誠卓然可尙稚弱女子雖或力不及於拒强暴而視死如歸昭雪其辱則其心之潔其節之潔固可施褒以樹風聲況被汚之跡亦無可證者乎臣意則掉楔之典在所當施云左議政金履素以爲中浪浦李女之死可謂烈矣渠以鄕村賤婦設或被人勒汚爲人所知難責其死以洗之況其被汚一款初無現露而乃能以身旣受辱生亦無用之說自言於其夫而從容就死旣以生亦無用自矢於心則雖或直箇被汚其死則死於貞也今何論被汚與否於能辦一死之後耶倘施褒施則誠足爲慰冤魂聳下賤之一大助云右議政李秉模以爲李召史以鄕村之女能知辱身而生不如一死之明其心汚與不汚今不必索論也設使古之貞女當此境界如是自處之外恐無別般道理掉楔之施雖不敢輕議褒奬之典似無所不可云參判徐邁修以爲今此李召史之終判一死其志可尙而其對夫之言旣曰身旣受辱屍親之言亦或曰被汚而其受汚不受汚固在難明之中若使身不受汚而被劫之地卽判其死則貞節之允合施褒無容更議而如或其不免受汚則雖云死賢於生至於褒奬之典恐無可論云參議尹行恁以爲其死也節則宜有奬節之盛典受汚與否恐不必苛論云臣鍾顯之意則昔王凝妻李氏以其手之爲人所執引斧斷臂歐陽修特書之以爲忍恥偸生者之戒今以李女之事比之見汚之恥雖甚於執手殺身之難有過於斷臂況其汚與不汚初無證左則又何必勒歸之於見汚哉施以施褒之典恐合激勸之方而事係恩典請上裁敎以依議施行
정조 18년 · 강
施壯勇營捉虎軍賞格
정조 18년 · 목
本營啓言本營鄕武士鄕軍等私獵於砥乎地矣大虎一頭捉得封進而捉虎校卒姓名別單書入先殺鄕武士白東元內下木五疋布三疋再殺鄕軍辛升雲三殺鄕軍朴老味各內下木四疋布二疋施賞
정조 18년 · 강
命金吾首都事執筆都事竝拿處申大顯更爲嚴問期於取脤以聞
정조 18년 · 목
義禁府啓言申大顯更招以爲筵中擡頭頻瞻事四五年來頻頻近侍人事愚迷無識不知嚴畏乃敢擡頭游目瞻望不敢之地者不知爲幾次而迷不覺其爲死罪今日筵中又犯死罪此乃渠死期將迫之致傳香之時敢着氅衣事辛亥冬初當享官進去齋宿所不知何服當着之際李柱國亦以享官齋宿于近處故送伻問之則以爲享官當着氅衣云故燈乃妄信其言而着之此亦死罪請賞狀啓中大門三間蓋瓦事專出於不顧事體只有顏面之致此實渠背公循私之罪渠負此許多罔赦之罪何敢望頃刻容息於覆載之間乎推願遄伏刑章云筵中之屢次仰瞻請賞之背公循私箇箇直招而至於着氅衣一款乃敢以妄信李柱國之言非渠本情抵賴不伏請刑推得情敎以當刻內更爲捧供事下敎則今於夜深之後始爲書入意謂卿等別無顏私於渠矣擧行慢忽如此極爲駭然擡頭頻瞻卽今日法筵時所爲則數年以來云云不但外題渠又未經軍職何可謂之近侍至於着氅衣一款援引他人敢生分罪之計者尤爲無嚴渠以起廢之蹤復登香案之側嚴畏戰慄周旋失措容或可也揚揚得得放恣無嚴誠正閣賓筵也已欲處分而未果則堂堂常參朝會渠敢益無顧忌東顧西瞻左呫右囁使大臣察飭之後聽若不聞奪符奪帽出送之後步不顚倒出付金吾郞之後過時在閤外宣傳官出去逐出之後始出闕門卽登筵諸臣之所目擊有一於此無非死罪許多盤問取服之事一倂闊略其所捧入之供招果何異於初供乎禁府擧行萬萬駭然諸堂則姑不處分而首郞首隸嚴處之後又復若此首都事執筆都事亦爲拿處更爲嚴問期於取脤以聞又或如前諸堂當別般嚴處矣
정조 18년 · 강
命備局副提調尹行恁越俸一等長山臨津餉穀代捧依北漢餉穀例關問該道一體擧行喬桐如無餉穀當捧以昨年特停大同條代施闊狹之政事令廟堂論理草記
정조 18년 · 목
敎曰朝起思之日前北漢餉穀代捧也長山臨津欲爲提敎而意謂自當入於這中姑置之更思大興喬桐猶且當入而不入則長臨之不見漏豈可必乎草記雖是大臣之事提醒責在年少有司當該副提調尹行恁越俸一等以謝山城饑民卽令關問該道一體擧行曾聞喬桐府無當捧餉穀云今年則有已捧者乎如多有之施以一例不然則昨年特停之大同爲幾許問于該府此條代施闊狹之政爲可亦令廟堂知此論理草記
정조 18년 · 강
命諸道義僧番錢折半給代之外其所停減視平民例分等爲之
정조 18년 · 목
敎曰以今番京畿城餉代捧事觀之或有知委遺漏處則諸道身布錢出於民者停減擧行也如義僧番錢等名色以不屬於軍匠驛奴若或見漏是豈一視之澤乎義僧番錢折半給代之外卽渠所辦其所停減依平民例分等爲之事令廟堂星火分付畿甸三南及慰論使處外此廟堂之未及一一提說各名色者道伯領會朝令本意通同擧行事分付
정조 18년 · 강
命東西部追報老人令該曹口傳下批
정조 18년 · 목
漢城府啓言遺漏老人知委各部使之搜問坊曲則東西部以士庶年八十以上及偕老年七十以上遺漏者報來而東部鄭守剛去年下鄕今始上來西部韓二先再昨年下鄕今始上來咸相蓋以栗浦權營今始遞歸尹平殷昨年下鄕今始上來見漏於推恩中故別單書入敎以令該曹口傳下批仍敎曰京外追報老人令吏兵曹謄書册子待齊到草記入啓
정조 18년 · 강
全羅監司李書九以康津長興兩邑濟州移轉穀今月初七日裝載發送于古達島都會所馳聞
정조 18년 · 목
狀啓以爲濟州移轉各穀裝發形止待各邑報來隨卽登聞計料緣由纔已馳啓而康津縣監李勉輝牒呈內本縣區劃濟州移轉皮牟七百石租三百石米七十石合各穀九百七十石擇精簸楊今月初七日裝載於完固船二隻別定監色領騎仍卽發送於靈巖古達島都會所而穀物所在之倉在於船頭別無動民轉輸之弊簸揚運載時役丁則倉底居民願其蠲役莫不爭趨監色沙格等元船價外添船價依例磨鍊以給越海糧米每名二斗別爲題給船人輩爭先樂趨云長興府使許溟牒呈內本府區劃濟州移轉皮牟一千石租三百石米一百五十石合各穀一千四百五十石竝以海倉南倉穀簸揚精備今月初七日裝載於完固船五隻別定監色領騎登時發送于都會所而兩倉俱在船頭運輸不費民力只於簸揚裝載時以各其倉底居民暫時使役後除給一年烟役船格監色元船價外添船價依例磨鍊以給越海糧米每名二斗別爲題給毋論船人民丁爭願赴役云兩邑船裝發穀數日子爲先馳啓未及報來靈巖海南兩邑裝發日子及都會所到泊形止隨其所報謹當陸續陳聞
정조 18년 · 강
訓局以華城役所募軍募得時貽害平民之捕廳校卒等査治啓
정조 18년 · 목
訓鍊都監啓言依下敎華城役所募軍募得時貽害平民左邊捕盜軍官權應卨等八人軍士金再得等八名右邊捕盜軍官朱泰貞等六人軍士金長男等六名一傡査問則渠等所訴內以爲募軍之渡江後逃躱者有之匠手之願受雇價而逃躱者有之自城役所移文捕廳使之窺捕故其族屬或親密人處不得不拘問貽害平民之怨似由於此校卒所告大抵皆然其間事勢容或如此而以其不能操心之罪重者決棍七度輕者五度其中軍官差任不過爲數十日者二人故此則分揀
정조 18년 · 강
命湖南移配罪人中道內移配者自該道定營校擧行其餘亦爲定營校上送至城外後金吾定府屬押赴配所
정조 18년 · 목
義禁府啓言珍島郡金甲島趙鎭明移配北道李淧移配椒島康津縣薪智島具純移配白翎鎭興陽縣呂島韓再郁移配吾必浦靈巖郡金履錫興陽縣鹿島具紞竝移配關西金甲島李潤慶移配古突山事命下矣趙鎭明利城縣李淧豐川府椒島鎭具純長淵縣白翎鎭韓再郁長淵縣吾必浦金履錫肅川府具紞朔州府李潤慶順天府右突山鎭竝移配而發遣府書吏羅將自各其配所執捉押送敎以道內移配者自該道定營校擧行其餘亦爲定營校上送至城外定府屬押赴配所
정조 18년 · 강
放時囚李龜錫申翼顯黃道源
정조 18년 · 목
因囚單竝敎以附過放送
정조 18년 · 강
命守令察訪上京者待開門下送仍飭三南限明年參秋切勿給由不得不給由者狀聞西北尤甚之次邑守令限麥秋亦勿給由廟堂知悉察飭
정조 18년 · 목
敎曰守令察訪如有上京者皆令待開門下送後草記三南守令察訪限明年麥秋切勿給由如有不得不給由者具由狀聞西北尤甚之次邑守令限麥秋亦勿給由事令該曹分付諸道亦令廟堂知悉察飭
정조 18년 · 목
東冕下諭後過限不上來政院捧入遞差傳旨及禁推傳旨有是命
정조 18년 · 강
命嶺南保布軍布身貢布停代依湖南例施行止
정조 18년 · 목
慶尙監司趙鎭宅狀啓以爲臣於右巡行部之後田畓穀災傷看審外綿農成就益加探察木花之早摘晚收幾盡閱歷而迃面深僻處分遣褊裨一一探來某邑登歉之如何某場巿直之高下皆已領略於目擊耳聞而歉邑窮民藉手生錢之路捨綿花無他故自致稍歇然則巿直亦不可一槪論謹就一道內優劣得失無論沿邑山郡參互見聞層節分數稱實二十二邑安東尙州昌原大丘順興善山仁同參谷豊基榮川醴泉靈山淸道永川義城禮安龍宮或昌軍威義興宜寧昌寧之次二十四邑慶州晉州星州靑松陜川草溪咸安金山慶山河陽新寧慈仁眞寶英陽玄風比安奉化丹城三嘉柒原高靈聞慶開寧知禮尤甚二十一邑密陽金海蔚山東萊寧海巨濟河東興海梁山昆陽盈德固城南海淸河迎日長鬐機張熊川鎭海泗川彥陽分三等先定邑名所謂稍實亦不必通一境稍實自當有尤甚之次之別故又於一邑之中更分三等之面里而之次尤甚邑則亦倣此例然後可無虛實相蒙之患故尤甚邑尤甚面則訓局保布兵曹禁御營軍布各衙門身貢布竝純錢尤甚邑之次面里之次邑尤甚面里則訓局保布參半兵曹禁御營軍布各衙門身貢布竝純錢尤甚邑稍實面里之次邑之次面里稍實邑尤甚面里則訓局保布參半兵曹禁御營軍布各衙門身貢布木邊中錢木參半稍實邑稍實面里稍實邑之次面里之次邑稍實面里則訓局保布純木兵曹禁御營軍布各衙門身貢布木邊中錢木參半而面里分等及錢木數爻則逐邑列錄修成册上送備邊司計料而安義居昌咸陽山淸等四邑依近年定式竝許代錢事請令廟堂稟處敎以已有停代之命依湖南例不必回啓處置嚴飭該道俾於擧行之際一一遍及而尾陳四邑代錢事依狀請施行事分付
정조 18년 · 강
吏曹以黃海監司李泰永鳳山幼學具命老上言査實回啓
정조 18년 · 목
該曹啓言因鳳山幼學具命老上言其父前縣監亨道今年七十一今春老人成册抄報時連爲拔去有文券田畓混入於逆家之物事判付內問其委折於該道如可爲之草記許施有命矣卽接黃海監司李泰永移文以爲査問於本郡則命老之父亨道以善復同宗親密之人善復田畓之在於本郡者渠旣主管善復伏法之後田畓査出屬公所帶兵營騎士將本郡訓鍊班首等任一幷減斥每歲修補前銜成册中永爲拔去則該郡之不爲抄報事理無怪稱以爲父訟冤挽及田土混入之設精神所注不專在於推恩一事其餙辭誣罔之狀尤極巧惡自營門嚴勘計料云命老以逆復親密同宗平日主管其田畓情同至親推此可知逆復伏法之後渠當縮伏畏愼而敢有此誣罔千恩之計者萬萬痛惡請上言內辭緣勿施令該道臣照律嚴治允之
정조 18년 · 강
命時囚罪人申大顯削職放送
정조 18년 · 목
義禁府啓言罪人申大顯更招以爲渠罪合萬戮命在頃刻何敢一毫欺隱乎十數平之僅支一縷莫非聖恩而三四年來尤被河海之恩屢忝承旨之任不知不覺之中有儓頭仰瞻之罪故敢以四五年近侍之語誤爲納供而近日三次賓筵又犯死罪而從前亦有此罪故直招之際果爲混稱今承問目益覺死罪至於着氅衣一疑身爲武臣不着軍服敢着氅衣都是渠罪而其時事狀適然故納供之際援引他人又犯分罪之科今日嚴命之下天地茫茫魂飛魄散罔知所措行步之稽緩閤外之逗遛尤爲千誅萬剮之罪渠旣作此萬死罔赦之罪何敢視息地上乎問目內諸罪莫非自作惟願速死云以傳敎內辭意更爲發問目逐條盤詰嚴加究覈則其所納供輒稱死罪而諸般所犯之緣何心腸一辭吞吐終不直陳請刑推得情敎以視其擧措無嚴莫甚聞其爰辭無足更問若非湔拂之人則其所處分豈或始嚴終緩而譬若蟄蟲之起宜垂生成之澤姑爲削職放送後草記
정조 18년 · 강
捕廳以募軍起送時作弊軍官軍士等査實移刑曹啓
정조 18년 · 목
左捕廳啓言華城赴役募軍捉送時勒定作弊軍官軍士等査實移刑曹後草記有命矣軍官權應卨嚴擎完安鳳儀張斗榦朴永秀金福顯崔道浹韓宗裕及軍士金再得等八名一一査出幷移刑曹右捕廳啓言謹依口傳下敎役軍起送時作弊委折嚴加査實於軍官軍士等處則六月以後至八月元無捉送之事九月內五次捉送者合爲一百七十二名而只知抄送之爲急不問各人之願否混同執送果致騷擾故當該譏捕軍官六人軍士六名幷移送刑曹
정조 18년 · 강
命湖南麥還加分依該道伯狀請施行
정조 18년 · 목
全羅監司李書九狀啓以爲道內兩麥還上數本不敷以其應分較量民戶夏糧秋種每難排比狀請加分無歲無之今年則始自六七月旱乾之時山沿穡事已無均熟之望故刊邑麥糶飭令節略以爲備預之道矣近接邑鎭報辭且探民間情勢則無論山野牟還稍裕之邑應分之數姑不盡給秋耕之後或有儲蓄沿邊十數邑鎭麥糴最少之處秋事未登民勢甚艱如于應分已盡排巡方當耕播未辦種子將有廢耕之慮沿海被歉之民來頭聊活之資專在於種麥及今廣播不容少緩道內兩麥留庫八萬一千六百二十石中特許量宜加分則臣謹當詳察緩急略綽題給後以其實數修成册上送于備邊司計料敎以夜已深矣何必回啓依狀請施行事令廟堂知悉分付
정조 18년 · 강
命南原府夫火民戶應式外別給穀物所受新舊還上及當捧身役幷蕩滌
정조 18년 · 목
全羅監司李書九狀啓以爲卽接南原府使宋守淵牒呈則本府金岸坊昌活驛村民家失火七十三戶盡爲燒燼作農穀物亦爲被燒而人命則俱爲生活云原恤典外所入役糧別爲助役家村則量宜許斫於私養山役丁則從便借力於附近里期於奠接之意嚴飭地方官敎以觀此狀辭爲南原之民不覺攬衣繞壁念彼近百戶燼餘民情豈勝矜惻惟幸邑宰之得人必無塡壑之慮然旣聞之豈可以之次邑歇看乎應式外別給穀物令地方官聚會被燒民戶詳傳朝家念渠輩之意所受新舊還上及當捧身役幷蕩滌事令廟堂三懸鈴行會該道
정조 18년 · 강
濟州移轉穀發運時海神祭獻官徐榮輔以香祝祗受後進往行祭所馳聞又以各邑穀品精實船隻完固啓
정조 18년 · 목
狀啓以爲今十三日行海神祭香祝差使員參禮察訪安邁權今十一日與院吏朴聖汲齎陪下來故臣祗受後領騎長興靈巖康津等三邑移轉穀所載船十隻同日巳時自梨津倉發船馳往于行祭所又狀啓以爲長興康津船隻今九日夜水到泊故臣躬詣船所看審則穀品精實斛量完準船隻亦皆完固
정조 18년 · 강
全羅監司李書九以濟州移轉穀靈巖皮牟一千石租五百石米四十石合各穀一千五百四十石所載船三隻長興皮牟一千石租三百石米一百五十石合各穀一千四百五十石所載船五隻康津皮牟七百石租三百石米七十石合各穀九百七十石所載船二隻領付于濟州新牧使今十一日入往所安島海南皮牟一千石米四十石所載船二隻自該縣直抵所安島形心馳啓
정조 18년 · 목
狀啓以爲康津長興兩邑濟州移轉各穀裝發形止纔已馳啓而海南縣監鄭杆牒呈內本縣區劃濟州移轉各穀一千四十石以海倉北倉營倉三處穀物擇精簸揚改斛準備今月初七日裝載於完固船二隻方待潮進發送于都會所而三倉皆在船頭別無負戴輸轉之弊簸揚運載時役丁則各其倉底居民自願除役一齊來赴故除給一年烟役監色船格則原船價添價依例磨鍊以給越海糧米每名二斗別爲題給云靈巖郡守崔吉憲牒呈內本郡所劃濟州移轉各穀一千五百四十石以古達島津頭所在梨津倉穀擇精準備而簸揚改斛之節與濟州新牧使眼同檢飭今月初九日裝載於完固船三隻留泊浦口役丁以倉底居民暫時使役後依所願除給烟役監色沙格等則同州來往之船人利其船價之優厚皆願逢載而又給糧米二斗尤爲爭趨又狀啓以爲督運差使員綾州牧使趙翼鉉牒呈內牧使先往長興康津海南等三邑所劃穀物卽令裝發後到靈巖古達島同郡區劃各穀一千五百四十石亦爲裝載仍留同島以待各邑船齊到矣長興府移轉各穀一千四百五十石所載船五隻今月初九日到泊康津縣移轉各穀九百七十石所載船二隻同日到泊海南縣移轉各穀一千四十石所載船二隻自該縣海倉今初八日直向靈巖地方所安島候風而長興等三邑十隻船所載穀物點閱領付于濟州新牧使處該牧使以海神祭贊者仍向所安島矣卽接濟州牧使李禹鉉牒呈內牧使到靈巖郡古達島同郡移轉皮牟一千石租五百石米四十石合各穀一千五百四十石準數裝載長興府移轉皮牟一千石租三百石米一百五十石合各穀一千四百五十石所載船五隻及康津縣移轉皮牟七百石租二百石米七十石合各穀九百七十石所載船二隻次第到泊故一一點視則穀皆精實船亦完固海南縣移轉皮牟一千石米四十石所載船兩隻則自該縣直向所安島十三日行祭後候風發船云嗣後形止隨其所報鱗次登聞計料
정조 18년 · 강
務安縣監韓泰裕淳昌郡守李弘源相換金井察訪池日賓平兵察訪丁允泰相換竝口傳也
정조 18년 · 목
敎曰今聞湖南尤甚邑守令中有過年限者云稍實之次中年富力强人令該曹口傳相換○原任直提學徐有防啓言協吉通義刊役今才過半矣金井察訪池日賓自初主管監董到今有難下送請令該曹畿驛察訪中相換使之往來監董從之
정조 18년 · 강
命畿伯琉球國漂人待其渡江接置新營造給衣袴及毛具躬往慰諭
정조 18년 · 목
敎曰琉球國漂人出來卽來貢以後初有初欲接置於弘濟院矣更思其所顧恤當有拔例今間筵臣言初十日似已來泊古達島云數日後當上來日寒若此嚴飭畿伯造置衣袴及毛具等物待其渡江接置新營躬往慰諭發送時亦爲厚給應式外盤纏以爲順付使行之地事令廟堂行會
정조 18년 · 강
遞判尹申思運以具㢞代之前望也
정조 18년 · 강
命三南戶籍及都案待明年秋成收捧
정조 18년 · 목
備邊司啓言籍法至重固不可輕議退限而在前歉荒之歲多有已例今年三南年事之歉荒別無異同明年又是式年則尤甚邑籍費收斂極爲可悶姑爲退限似爲分紓力之道而一道之內分而異之亦不無爲弊之端一倂通一道麥秋後收捧限歲前磨勘軍兵改都案亦令限歲前磨勘之意請分付三南道臣允之敎以籍費與都案限明年秋成收捧事分付
정조 18년 · 강
命吏曹飭各道監司之守令給由不使本曹知之之弊
정조 18년 · 목
吏曹啓言上京守令察訪下送後草記有命矣文川郡守尹寅基新溪縣令宋景載甑山縣令宋煥章黃澗縣監鄭殷祥才已催促下送而嘉山郡守徐直修謂有親病洪原縣監丁志元謂有身病不卽下去敎以曰有親病者更問其可强與否如宋煥章之强往則嚴飭下送下然改差令政院政官牌招開政曰有身病之人嚴飭卽爲下送後草記上京守令促使下送而本曹草記之前後詳略如此此蓋近來監司之不有朝令躬自給由使卿曹不知而然國綱所在極爲駭然後復若此自卿曹別船草記論罪
정조 18년 · 목
疏略曰伏見申大顯供辭判付下者罪積無嚴罰止削職罰不當罪失刑大矣噫筵體何等嚴重而渠以云磨一武夫雖是無故之人固不敢無忌憚乃若是況以起廢之蹤厚被拂拭之恩至荷戎權之寄則嚴畏之容宜發於色辭戰慓之形當著於周旋而揚揚之氣呫呫之貌極其放恣致勤察飭頑不知懼罪上添罪其所負犯非止一再爰辭纔徹薄罰旋降至以湔拂之人宜垂生成之澤爲敎前此湔拂已施造化及今生成反失輕緩若此則非但渠不能含恩而畏罪抑無以戢他驕悍之習臣謂削職罪人申大顯亟施竄配之典以重王法斷不可已也批以申大顯事勘其罪不在於削職與竄配矣
정조 18년 · 강
知義禁李秉鼎上疏賜例批
정조 18년 · 목
疏略曰是任也卽臣寑夢猶驚之之間嘗一再出肅而始緣事會之迫急旋蒙體諒之洪恩蓋臣區區迷執欲以去就辭受之節竊附忍痛含冤之義者非但臣情之甚若庶或聖明之俯燭矧今隄防漸壞義理愈塞臣以受恩罔極之蹤中夜長吁忽忽忘生縱未能引義決退沒齒自靖亦豈忍因仍盤礴殆若無故之人哉抑臣又有懇迫情理臣之老母素患胸腹之痛挾感重添離捨供職尤無可論伏乞將臣所帶金吾泮堂提擧之任竝行鎸改俾便救穫
정조 18년 · 강
命明日由逌瞻門展拜
정조 18년 · 목
敎曰月一展拜粗伸誠禮而七八兩朔未免曠覲是豈置展誠錄於齋所禮行必敬錄之本意明日當由逌瞻門展拜該房知悉
정조 18년 · 강
御營廳以明日展拜時入直軍兵除出排立啓命守禦使爲領軍
정조 18년 · 목
該廳啓言明日展拜時弘化門集春門入直軍各五十名除出大將臣李敬懋率領弘化門外排立敎以訓將習陣進卿與禁將修改進領軍則守禦使爲之令政院待開門牌招聽傳敎
정조 18년 · 강
命再明日次對進定於明日
정조 18년 · 강
重推江華留守曹允大承旨李儒慶
정조 18년 · 목
敎曰狀啓跋語贊揚之弊習曾有嚴飭則今見沁留狀語盛恩陽春等云云此非贊揚而何該留守從重推考不爲嚴題退却承旨亦爲從重推考近於廟堂行會爲其消詳不無稍稍復循舊習之弊此在大臣之察飭處使之知悉
정조 18년 · 강
詣景慕宮展拜召見大臣備堂及領府事蔡濟恭
정조 18년 · 목
具翼善冠袞龍袍乘輿出永淸門弘化門入逌瞻門降輿入齋室仍詣版位行禮陞詣宮內奉審還入齋室命大臣備堂入侍濟恭曰日氣或稍和則元子宮以時出遊乎予曰然矣濟恭曰臣伏間向於展拜時元子宮出永淸門行柢迎禮在班諸臣爭覩岐嶷之儀云臣雖未參班聯獲覩德容而下情不勝萬萬欣忭矣予曰再昨承宣李儒慶之入侍也元子以承宣爲老人之姪投與黃柚打其帽承宣始則不知後乃收去其眷念老人乃如是矣濟恭曰誠萬萬惶感矣予曰今年湖南沿邑似是八路中尤甚豈不可悶乎予於今年民事夙宵憂慮或恐一夫不獲誠力所到惟期必濟乃已而拳籌遙度何可必其實效乎濟恭曰今年之農雖曰告歉不至大無而我殿不前後蠲免之惠區劃之方至矣盡矣猶且一念憧憧常若不足過加憂勞臣不勝欽頌而惟彼爲道臣守令者孰敢不仰體九重宵旰之憂悉心殫誠乎大抵凡事以心爲主盡心則斯過半矣予曰今日引見卿等於此者蓋欲問華城城役事也當初城役之創施爲本府之有所重也故決意始役而顧今歉荒無前民情遑急秋冬如此則來春可知向者以上自御供節減之事詢及筵中蓋出於苟利於民靡不用極之意予則以爲城役之停止爲目下荒政之一大先務也人皆曰是役也不煩民力給價雇軍荒歲無食之民乃反賴此而糊口今若中止則役夫輩之失望反有甚焉且是城也所重有在不可以些少事端遽然停止吾意則不然以所重言之則實有間於園所之役且給價雇軍雖曰無妨於民事而祈寒盛暑有難一例董役夏間之特命停役良以此也顧今諸路告歉民情遑急一邊講蠲減懷保之策一邊行與作運築之役終恐是行不得之政況百官之頒祿軍兵之支放前頭經用茍簡可知今此城役雖不關於經費而亦不無推此補彼之道予所謂停役者非謂卽今停役也聞南此門役頗有頭緖趁明春園行之時則庶可訖工此役訖後姑爲停止使看役及役軍工匠輩休息一二年以待財聚力裕之後更爲始役若夫看役人工匠輩亦不必換改仍舊任使使彼輩亦皆蒙終始之惠則豈不好哉予之所見如此而亦不能自信卿等之意何如濟恭曰殿下爲民之誠若是懇至臣不勝欽仰然而臣意則此役之中止甚重難目今工匠及募軍輩自八路來聚今若放遣則數年之後恐難復合向者瑞山民三十名作爲一隊自顧赴役將以爲糊口庇身之所在渠輩可謂命脈所關乃以停役遣歸則於渠狼具當如何以此觀之則城役亦爲救荒之一端且貰牛運石施設不少而遽然中止則日後物力之入必倍於當初矣予曰民皆曰城役必不可止留守亦以爲大役旣始遽爾中撤則反有妨於聽聞予則曰當此公私匱乏之時凡係不急之務可已則已此役豈可曰不急之務而當初限以十年則不必時日爲急且匠募輩之旣往還來何難之有左議政金履素曰殿下憂民之念臣誠欽頌萬萬而城役少無妨於歉歲給價雇軍民不知役且聞領府之言瑞山之民自顧赴役以爲賴活之計云然則是役也不惟無害反爲恤飢之要道豈可停之乎右議政李秉模曰城役非但所重之有在雖以事勢言之中止實難頒祿之不足非不可悶而彼此之區劃各異臣固深思詳度城役之與作少無害於荒年矣行司直金持默左參贊洪秀輔行司直鄭好仁行副司直趙宗鉉兵曹判書具庠行副司直徐有防禮曹判書閔鍾顯工曹判書徐鼎修刑曹判書李得臣曰南此門非久當訖不但工費之可惜以事體言則莫重大役不可中撤以利害言則荒歲窮民賴此資活大臣之言誠然矣予曰以一城之利害言之雖如此若以一國之利害統論之則吾未知其何如也行副司直李在學曰聖上以城役之有妨於荒歲爲憂必欲停之臣則以爲今姑停役稍待數年財聚民息之後更爲興作無妨矣行副司直沈煥之曰臣旣未能親見城役之至於何境且物力設施未能詳知臣不敢强爲仰達矣漢城右尹徐有臣曰以憂民惻怛之聖念有此停役之下詢聖敎誠至當矣臣則以爲停役好矣行副司直趙鎭寬曰朱子之言曰興役爲救荒之策荒歲城役有益於民而亦在任事之得人也予曰荒年興役雖曰有益而朱子之言則謂其財力之有餘也若財力不足豈不難行乎禮曹參議尹行恁曰城役當初以七八年爲限則今以歉歲爲民之聖念姑停一二年似無妨矣予曰承旨三司亦陳所見承旨李儒慶曰城役物力與經費所需各異不可以歉歲停止矣執義許晊曰停役之便否臣意則以爲詢問於民民茍樂爲之赴則不可停矣予曰臺臣之言迃闊矣校理尹光普正言崔時淳曰城役實爲荒民糊口之資中止恐不可矣予曰議論略有參差矣秉模曰議論之參差誠好矣予曰然矣雖然予則一言以蔽之曰停役爲好予嘗夙宵思之我國用財之道與中原有異中原則貨泉流行無處不在而至於我國則財用實不足豈可强爲大談乎在國用則未必有補而於民事則豈無所益乎當初予以禁御番錢停捧之計設施而其計果合於故處士之言雖曰億中而誠亦奇矣然而兩營十年所聚三十六萬兩已盡入用畢竟則豈不能充數而均廳貸用亦已多矣更將於何取用卿等須深思生財之方濟恭曰向聞華城留守之言可用二十萬兩完役云矣予曰當初始役之時謂以二十萬兩可以完役云矣卽今所入果至幾許耶近聞築城一間所入爲一午兩云如此則雖削之又削不下四十萬兩可期完役此將何以辦出乎領府勿以先入之見爲主須更深思也大抵其地多沙石土品斥鹵浮石墾土極難予試使起耕不過數十石落今若限數尺拓去浮土使民起墾則不出十年可成沃野又可得百倍之利非久當出華城所入之物力矣且農桑民業之本多植桑樹爲衣食之源則豈不美哉予非敢自信已見只以事關華城故窹寐思量靡不用極矣濟恭曰聖敎誠至當而至於城役之停恐非得宜臣待罪華城時其所經營措備之物盡爲消融於遞歸後其後新留守所費物力又復如是以此言之停役豈不及害乎秉模曰旣撤還始所失甚多矣予曰所失雖多所得必倍矣以外面言之則停役似無損益於荒政而不言之中亦有利益於民者矣且以事功言之披草萊作宮室役之巨者若銳意興作草草了當於一二年之內則有非萬年之計也晉州之城卽故相柳成龍之摸倣中國城制者也見其遺稿其才智力量實非後人可及今此華城之制亦所以摸倣晉城而欲其鞏固全完期於永奠豈可急急董役惟以速成爲主乎若使故相在此則必後吾言矣予曰門樓明朗乎濟恭曰明朗矣予曰向聞留守之言則以爲蓋瓦不如都城門樓材木易傷云而歸咎於瓦匠是豈瓦匠之罪哉都城門樓簷長爲八九尺而此門則簷短云此是任事人不善董工之致也川渠則固無妨於城址而虹蜺果勝於石橋耶濟恭曰勝於石橋矣予敎濟恭曰城門與將臺扁額卿須留意也若夫停役與否當待明春園行時定議卿等須更思也予則當舍已後人矣濟恭曰聖人雖明見萬里臣願加聖三思待明春動駕親審後決議焉予敎庠曰忠淸兵使之代擇差也去者勝於來者然後可以責效矣予曰近見平巿手本則巿上之穀甚少云外方船卜尙早而然耶濟恭曰似尙早矣第間民間之言則以爲廟堂嚴束巿人故穀商多厭避不來云矣履素曰穀商豈有避往他處之理秉模曰初秋巿直專以畿農高下今則巿直不甚踊貴而若漸漸騰踊則可悶矣予曰卿等須思商舶輻湊之道秉模曰日前見務安縣監以年老相換矣洪原縣監丁志元亦年老云何以爲之予曰志元老乎領府必知之矣濟恭曰年纔過五十矣予曰聞至貧可矜畿邑守令中相換可也予曰文川郡守尹寅基則貌雖不揚而天資近道古所謂衣弊縕不恥者此人近之其爲抄啓文臣時始則文不成樣末乃刻意讀習七書皆能成誦人固不可以貌取也文川雖弊邑足可任也靑山縣監李之淳則見其爲人頗淳實矣治邑不在了了也庠曰遺漏老人上來云竝付僉同樞何如予曰今日政下批可也出齋室門外陞輿出逌瞻門入弘化門永淸門還內
정조 18년 · 목
箚略曰伏以夜接小報有今日悶宮展拜之命仍降次對來會之敎臣以首相又忝都提擧之任固宜趨簉而癤瘇肆毒無以自力肅雍之地不敢冒進況今民憂溢日丙枕靡安只任寮寀之賢勞未效絲毫之裨益此尤臣當退之一端伏乞亟降威罰批以卿其安心勿辭俟間視事仍遣史官傳諭
정조 18년 · 강
命義州民人上言勿施自本府嚴治
정조 18년 · 목
左議政金履素啓言頃因義州民人上言別還一萬石限七年以錢代捧便否行會矣卽見府尹李義直所報則以爲本府民戶殆近二萬口爲八萬七千五百餘還餉折米爲五萬六千餘石雖傾庫盡分每口不滿一石則不可謂民少穀多邊上軍餉與他自別且將士支放及使臣留住時皆就留庫中減下故餉穀漸縮庚戌壬子兩年請得他邑穀接灣今年本府雖免大歉隣邑俱爲歉荒如此之時萬石代錢明年排巡不足足將何接濟爲辭矣上言內辭緣請置之以虛妄之說致煩天聽不可置而勿論狀者請令本府嚴治從之
정조 18년 · 강
命嶺南湖西禁御兩營上番軍依湖南例限麥秋一體停番
정조 18년 · 목
右議政李秉模啓言湖南禁御鄕軍已爲限麥秋停番而嶺南湖西年分回啓時停番一疑論理附奏事命下矣兩道年分狀啓因其節晚姑未上來而三南年事無甚略同不必遲待年分狀啓一體限麥秋停番之意請分不兩營及兩道道臣敎以一體停番
정조 18년 · 강
罷忠淸兵使李潤國職
정조 18년 · 목
左議政金履素啓言戢捕之政絻已另飭營邑而擧行之動慢係於兵使近聞竊發之患湖西尤甚云此不嚴飭無以懲後忠淸兵使李潤國爲先罷職各營鎭又或藉此不能戢捕眞盜徒致騷擾之弊則其罪尤當如何以此意嚴飭於新除兵使及道臣爲宜從之
정조 18년 · 강
命嶺南災實分等依狀請施行無論三等邑一從面里災形深淺參量分等山城軍餉三分一輸納山倉三分二捧留平倉極劣米停退居昌比安兩邑還穀中限年分捧條亦爲停退尤甚邑勿定配所推奴徵債竝爲防塞兵曹騎兵亦許停番
정조 18년 · 목
備邊司啓言卽見慶尙監司趙鎭宅災實分等狀啓則淸河等二十三邑置之尤甚宜寧等二十六邑置之之次安東等二十二邑置之稍實後錄諸條請令稟旨分付矣其一無論三等邑一從面里災形淺深參量分等事也其一新還尤甚邑尤甚面里三分一尤甚邑之次面里之次邑尤甚面里四分一尤甚邑稍實面里之次邑之次面里稍實邑尤甚面里五分一分數停退而逐戶分秩俾無漏濫之弊事也其一還穀尤甚邑三分一之次邑四分一稍實邑五分一準折代捧事也其一山城軍餉三分一輸納山倉三分二捧留平倉事也其一拯劣米停退事也其一居昌化安兩邑還穀中限年分捧條停退事也其一兵曹騎兵及禁御兩營上番軍限麥秋退番事也其一尤甚邑勿定配所事也其一推奴徵債限明秋防塞事也今覽狀辭稍勝湖南猶爲萬幸分等及面里分等竝依狀請施行新還餉停退及代捧已降特施之恩今無可論其餘竝依施禁御兩營上番軍停退事今日已爲仰稟蒙允而兵曹騎兵停番一疑亦於向日傳敎中有所提敎一體退番之意分付該曹及該道臣賙賑穀物待其更爲狀聞稟處允之
정조 18년 · 강
命湖西災實分等依狀請施行加請災二萬六千七百六十八結七十六負五束亦爲加劃極劣米無論新舊一竝停退軍保歲抄次次充定磨勘勿爲定限癸未移轉江都米待實數稍優後擧行牙山貢津倉所屬七邑大同米同載漕船推奴徵債亦爲防塞尤甚邑勿定配所式年軍兵改案之費如未收捧竝與十年大都案限明秋退行仍推該道臣李亨元
정조 18년 · 목
備邊司啓言卽見忠淸監司李亨元災實分等狀啓則泰安等二十邑置之尤甚尤甚面一百二十三之次面四十五稍實面三十二扶餘等二十五邑鎭置之之次尤甚面一百十七之次面九十三稍實面六十三靑陽等十邑置之稍實尤甚面三十五之次面三十一稍實面三十七面里分三等開錄于後仍以爲事目災二千一百結外不足災二萬六千七百六十八結七十六負五束特令加劃竝請稟旨分付矣其一拯劣米無論新舊一竝停退事也其一軍保歲抄次次充定磨勘亦勿定限事也其一式年軍兵改案已始修正之役不可不擧行而至於十年大都案限明秋退行事也其一癸未移轉江都米依近例待實數稍優後擧行事也其一牙山貢津倉所屬七邑大同米同載漕船一事以其革舊創新之爲難連爲狀請蒙允今亦依前擧行事也其一推奴徵債防塞事也其一尤甚之次邑勿定配所事也分等與面里分等依狀請施行本道兩年災結過此兩年之總終涉過濫略倣癸卯總竝與事目災合二萬六十六百八十結劃給使之均俵其餘一竝依施軍兵改都案退限事已自本司草記蒙允勿論式年改案與十年大都案皆在其中而今此狀辭謂以式年改案已始修正云所入之費若已收捧更無可論如未收捧則一體限明秋退行賙救等節待狀聞稟處狀啓體叚尤尙謹嚴而災歲懷保已試蔑效等語未免屑越該道臣請推考允之敎以加請結數無論精濫之如何以朝廷爲民之心其可勒使白徵乎特依所請許施
정조 18년 · 강
有政吏曹參議鄭致淳兵曹判書具庠進
정조 18년 · 목
以徐邁修爲大司諫徐有沂爲執義鄭魯禁爲持平李顯道爲獻納張錫胤爲正言李聖圭爲知敦寧徐有防爲知經筵申思益爲嘉山郡守洪仁默爲忠淸兵使韓海趙衛雄李晟權南敬寬高道亨徐命迪鄭弘遠白瑞遇柳蒙星洪正九李景仁韓世浩李春荗蔡元瑞劉重源權得衡吳大寬范致大姜碩萬金錫九金重碩呂以文金兌允車命璉金德祚李必昌咸春克金澹車必弘高敬碧朴枝盛文憶萬金振燦爲同知竝三望批下李德欽金孝先鄭遇泰趙汝鎭李仁圭金恒重任忠常韓檏李震欽爲僉知二望竝三望批下一望首副望批下一望首望批下
정조 18년 · 강
右尹沈晉賢疏陳應避之嫌下該曹稟處
정조 18년 · 목
晉賢與判尹具㢞有從娚妹應避之嫌該曹以在下當遞啓允之
정조 18년 · 강
命大司憲林蓍喆遞差傳旨勿施特推承旨李相璜
정조 18년 · 목
敎以臺諫去來事體何如則常參日處分謂以忘置今始捧入傳旨該房承旨爲先從重推考都憲之伊時筵秦未免下語之不審而周旋之際臺體頗熟徑遞可惜此傳旨勿施
정조 18년 · 강
飭嘉山郡守當日辭朝
정조 18년 · 목
予命輪對官進前秦職掌遺在養賢庫主薄鄭晚錫曰本庫弊端卽數年以來應辦所擔當事也年前因主掌官之等訴備局每式年東堂所應辦移付本庫所入之數旣爲夥然而本庫之財力元自不敷策應之道無望多士之供難繼更令依前擧行恐合事宜故敢此仰達矣予曰相議於堂上後往復廟堂以爲從長區處之道予謂掌樂主薄南溟學曰爾在北道年事所聞果何如云耶溟學曰臣鄕近二千里農形消息雖未得詳聞而蓋六七月之旱秋事殆無可觀云矣予曰北道則多田穀故無水之年始謂占豐而今番旱旣太甚故想如此
정조 18년 · 강
命工曹佐郞金得範西銓窠相換
정조 18년 · 목
承旨洪大協啓言金得範擧措慌亂秦對怪駭本院請推外無他罰何以爲之敎以觀其貌樣不足深責何必勘罪乎郞潛亦有職掌昏憒難責事務西銓窠使之口傳相換水部雖曰閑司卽亦六曹之一則如是苟充貽羞非細其時擬望之銓官捧現告以爲勘罪之地○政院以銓官捧現告何傳旨捧入稟敎以推考傳旨捧入
정조 18년 · 강
命同義禁金履成問啓嚴飭開坐
정조 18년 · 목
政院啓言同義禁黃昇源差祭沈晉賢奉命在外金履成呈辭判義禁鄭好仁一人不得開坐云請履成牌招允之敎以同義禁金履成除拜未過數日無端呈告寧有如許事體嚴飭行公差癸堂上許遞前望單子入之待下批牌招察任履成違牌敎以無端違牌處義何如是無所據其委折爲先問啓待批下更卽牌招○政院啓言問于金履成則以爲臣之情勢通朝之所共知蓋自妄疏以後可驚可愕說蝟集一身殆無完膚縱荷聖明在上曲費造化如救入井之兒每入修門反顧强點之在後則如蒙不潔慚赧欲死近日銀臺承命爲伸觀光之願乃若有除輒膺蹲冒揚揚實非可强愚婦知恥匹夫有守恭俟金木之誅云矣敎以此問啓勿施嚴飭開坐
정조 18년 · 강
命湖南上番騎丘禁御鄕軍限麥秋停番嶺南湖西則命廟堂待年分回啓時論理附秦
정조 18년 · 목
全羅監司李書九狀啓本道穡事山沿均爲歉荒宿衛上番事體至重較量年事之優劣姑令月當之移換諒非獲已而聖念憂勤曲加軫恤至有此替直京軍先詢民情之命則各邑上番之際塡代調點資裝治送雖或有些少難便何敢煩陳而目下災荒嶺湖無間籍使山郡十數邑不至如沿海之渴憫此等處軍額尙不滿一番批定之數而就中被災之民亦難一例責徵且其排番自有恒定之邑則亦不可取舍換定又況山郡諸邑禁衛軍今春上番替放纔過四五朔則禁御兩軍名色雖殊一年之內再令資送亦宜有軫念之道謹此臚列馳啓請令該衙門稟旨分付敎以向因嶺南農形之遜於兩湖停番之命先及嶺南而近聞兩湖民情之遑汲倍甚於嶺南來頭接濟方以爲一念耿耿上番資裝之貽弊寧或不念宿衛事體雖曰嚴重此時民事在所當恤限麥秋禁御鄕軍停番嶺南湖西年分回啓時停番一款論理附秦事令廟堂知悉例南伯處先令兩營行會騎兵如有停番例湖南先爲限麥秋停番其餘年分回啓一體稟處事分付兵曹亦令廟堂知悉○兵曹啓言在前如此之時有上番騎兵停番之例依傳敎湖南上番騎兵自今十一月十二月當十七名來乙卯正月二月當十七名閏二月三月當十六名四月五月當十七名限麥秋停番事該道道帥臣處行會
정조 18년 · 강
飭諭完伯李書九以耽羅船粟何間裝發與新牧使接面與否及遣裨送島詳探民情領運日期一一條對
정조 18년 · 목
敎曰近以耽羅船粟事夙宵一念耿耿而該道尙無一言皀白道伯睡耶醉耶此時民事所委畀者道伯則卿之擧行節節駭悖方命之律未勘緩事之罪又發以若所爲畀若一方其何以弛九重之思乎何間裝穀何間發船而新牧使果已接面乎亦或別遣褊裨送于島中詳探民情事勢乎況有禱海神之命祝文當親撰則領運日期不爲放擧狀聞者亦豈成說乎以此意下諭于完伯使之一一條對
정조 18년 · 강
命畿伯除朝辭發巡
정조 18년 · 목
敎曰姑且戴罪行公卽爲民事昨夜之失睡酬應亦由於該道之公事可謂罪上添罪何顏入來辭朝旣爲民事而仍任則行部不可遲滯畿伯發巡除朝辭今明日發行雖於還營之後亦勿入來肅命已遣潛行之繡衣待其復命知畿色諸倅之一一小心小民之一一安業然後待書啓回啓始爲出入於金虎門事令廟堂分付該道
정조 18년 · 강
以尹師國爲知義禁前望也
정조 18년 · 강
命關西災實分等依狀請施行山城餉穀分給條中尤甚之次邑限折乎稍實邑限三分一捧留平倉待明秋輸納事及尤甚邑勿定配所事及推奴徵債防寒事亦依狀請施行其中米還之尤甚邑折半之次色三分一以相當穀代捧事待追後狀聞竝賙賑之節更爲稟處
정조 18년 · 목
備局啓言卽見平安監司金思穆災實分等狀啓則江界等五邑置之尤甚安州等二十二邑置之之次中和等十五邑置之稍實後錄諸條請令稟處矣其一來還之如法準捧其勢誠難尤甚限折半之次限三分一以相當穀代捧待明秋還作本色事也其一山城餉穀分給條中尤甚之次邑限折半稍實邑限三分一捧留平倉待明秋輸約事也其一尤甚邑限明秋勿定配所事也其一推奴徵債限明秋防寒事也分等依狀請施行諸條一體施行江界等色雖曰歉荒北北關數色以或勝焉停還一事恐非可論姑待追後狀聞竝與賙濟之節更爲稟處允之
정조 18년 · 강
命金吾時囚草記勘放重推承旨洪大協判義禁鄭好仁
정조 18년 · 목
義禁府以宣川前府使尹範敍原情啓請議處敎以故爲掩置焉敢曰矇未覺察乎從重勘律區別功議以草記擧行又以楊州前牧使李東馨原情啓請議處敎以取考都差員緘答判付照律以草記區別功議擧行又以慶尙都事張至顯原情啓請議處敎以罷職放送又以壯勇營攔後步軍將把總申鴻周鄭學耕等原情啓請議處敎以竝以公罪區別勘放後草記又以備郞尹益儉李勉植等原情啓請刑推敎以名以備郞摘奸寒責彌縫不禁掖隸之犯科者痛駭莫甚駕後禁軍曰以駕前別抄致使無罪者當罪尤豈不駭然乎竝區別功議草記照律而兩罪俱發者從重勘處大臣旣有筵秦則以其擧條不捧承傳所捧招供初不枚擧該房承旨從重推考渠輩雖微官勘律輕重豈或相混而議讞之地不審若此昨日登筵判堂不可以不爲參坐而曲怒從重推考
정조 18년 · 강
召見有司堂上沈頤之于重熙堂
정조 18년 · 목
予曰經費料祿區處當爲幾朔乎頤之曰別營軍資監當支閏二月廣興倉當支正二月爲定矣予曰明年收租亦似不足矣頤之曰自上每以民情夙宵憧憧故至於經費臣不敢一辭仰達而誠萬萬可悶矣收租諸道年分齊到然後可以料量矣
정조 18년 · 강
命長湍別驍士南陽馬兵都試規矩問議于大臣將臣
정조 18년 · 목
總戎使沈頤之啓言長湍南陽兩邑馬兵每於十月該邑初抄合試於京營直赴居首矣今春長湍府使徐有和以馬兵役賤人不應募請其改號別驍士前總戎使鄭民始以別驍士都試依前擧行事筵稟蒙允矣及當今秋都試新募者聞以馬兵例應試擧有落莫散去之意若依坡州例以別驍士規矩試取則有違於筵稟定制而合設都試之南陽馬兵無歸處軍制科制俱爲相左都試設行例在此月不可不及今定式請問議于大臣將臣從之
정조 18년 · 강
命總廳支放以惠廳月課米預下江倉附近邑捧留米輸納江倉便否問于道臣草記
정조 18년 · 목
總戎使沈頤之啓言本廳軍校支放皆以需米耗米須用兩今年則以錢代捧料條無從他拮據之策只有明春惠廳所受月課米給代條一千石而惠堂以其預下不欲推移所執非無所據而此外更無他道今朔料條四百石不可不姑先就資於月課米且以明年料條言之勢將自朝家變通臣意則江倉附近邑捧留中量其道里便近使之輸納於江倉則還民無山城負戴之勞將士有料米繼給之道待後日賓對使曾經總戎使者預爲商確敎以詳問便否於道臣草記稟處
정조 18년 · 강
命喬桐餉穀最難捧者依北漢例代捧
정조 18년 · 목
備局啓言喬桐府餉穀當捧之數昨年特停之大同爲幾許關問本道矣卽見京畿監司徐龍輔所報則枚擧喬桐水使許任牒報以爲餉穀當捧條七十五石零而開倉後所捧只是二石昨年大同停退條爲三百二十三石零云矣餉穀都數不過七十餘石似無停代之可論而就其中最難捧者依北漢例代捧至於大同米則比諸城餉尤爲體重亦非還餉之以戶受食者則分數仍停未必爲均惠之道全然仍停亦關後弊此則置之爲宜允之
정조 18년 · 강
遞承旨南公轍以洪大協代之前望也
정조 18년 · 강
仍任平壤庶尹朴知源
정조 18년 · 목
平安監司金思穆以平壤庶尹朴知源身病沈重罷黜啓敎以此時守令豈可數遞此狀啓還下送如已上來令該曹下送後草記
정조 18년 · 강
命漢學敎誨鄭思玄倭學嘉善金健瑞加資
정조 18년 · 목
司譯院啓言使行稠疊堂上譯官乏少鄭思玄陞品任使倭學金健瑞前任釜山別差時館倭稱以舊例每當春秋社日及百種節出入舊館濫行閭里村女驚擾爲弊莫甚責諭館倭永爲禁斷村民安堵至有立碑之擧伊時府使柳焵據實枚報合有酬賞之典允之
정조 18년 · 강
重推楊根郡守尹行醇坡州前牧使申大坤楊州前牧使李東馨高陽前郡守吳載光等
정조 18년 · 목
壯勇營啓言本營右司鄕軍等私自收斂委折査治粘目有各該守令令道臣査出令後不禁人指名報來草記論罪之命矣卽接京畿監司徐龍輔所報則尹行醇等在任時旣承飭令不能禁斷至今因循萬萬駭然請竝令該府拿問處之敎以三令五申之意姑先從重推考可也
정조 18년 · 강
知敦寧李聖圭上疏賜例批
정조 18년 · 목
疏略曰臣向叨憲長屢違召命相箚院啓左右迭發其所聲罪有非尋常糾劾之比至今追思心悸魂▣聖度㴠容薄罷施敍旬日之內復除宿趼四維爲重更犯違傲果然諫臣論啓又有譴削之請前後非斥俱係嚴峻驚懍悚蹙尤無容措敦府新命固當卽日趨膺而區區廉防豈可諉之以時日之稍久職名之有異爲揚揚冒出之計哉伏乞鐫削臣職以謝公議
정조 18년 · 강
飭慰諭使徐榮輔每邑慰諭後各以形止及民情馳啓
정조 18년 · 목
檢校直閣徐榮輔狀啓以爲今十一日自梨津倉發船抵所安島而長興靈巖康津等三邑移轉穀十隻船海南穀二隻船次第來泊十二日早朝躬詣海南船所泊處各穀抽栍看審則米四十石皮牟一千石分載於二隻船而穀精斛完船隻堅固敎以船隻齊到趁期裝載爲耽羅望哺之民情何等多幸其間已爲發船亦已行祭還至沿邑慰諭乎待其慰諭每邑各以形止及民情登聞事回諭
정조 18년 · 강
慰諭使徐榮輔以海神祭設行形止馳啓
정조 18년 · 목
狀啓以爲今十三日行海神祭臣與典祀官兼大祝參禮祭訪安邁權贊者綾州牧使趙翼鉉謁者海南縣監鄭杆祝史靈巖郡守崔吉憲沐浴致齋祭品祭器各別致精當日丑時設行於築壇處見今月星明穊祥飆送帆方此顒俟臣則旣有知一帆穩行後旋卽還朝復命之敎故姑爲仍留以待濟穀發船後復路計料
정조 18년 · 강
正言張錫胤上疏賜批